ODÔVODNENIE

návrhu na vydanie uznesenia Národnej rady Slovenskej republiky
k potrebe otvorenia rokovaní so Svätou stolicou o úprave Zmluvy medzi Slovenskou republikou a Svätou stolicou 

                  Ústavný súd Českej republiky v náleze sp. zn. Pl. ÚS 8/25 zo dňa 1. apríla 2026 konštatoval nesúlad niektorých ustanovení návrhu Zmluvy medzi Českou republikou a Svätou stolicou s ústavným poriadkom Českej republiky, najmä v otázkach absolútneho spovedného tajomstva a sprístupňovania cirkevných archívov. Hoci tento nález nie je pre Slovenskú republiku právne záväzný, jeho závery sú plne prenositeľné, keďže sa týkajú rovnakého typu ustanovení, aké obsahuje aj Zmluva medzi Slovenskou republikou a Svätou stolicou z roku 2000, a opierajú sa o všeobecné princípy demokratického právneho štátu, ochrany základných práv a neutrality štátu vo vzťahu k náboženským spoločnostiam.

                  Slovenská zmluva obsahuje okrem absolútneho spovedného tajomstva aj ďalšie ustanovenia, ktoré vyvolávajú otázky súladu s ústavným poriadkom Slovenskej republiky, najmä úpravu výhrady vo svedomí a záväzné zakotvenie štátnych sviatkov a dní pracovného pokoja. Absolútne spovedné tajomstvo zakladá neobmedzenú výnimku z povinnosti oznámiť alebo prekaziť aj najzávažnejšie trestné činy, čo nemá obdobu pri žiadnej inej profesii a vyvoláva otázky súladu s princípom ochrany základných práv a verejnej bezpečnosti. Úprava výhrady vo svedomí sa v praxi rozšírila nad rámec individuálneho výkonu povolania, keď celé zdravotnícke zariadenia odmietajú poskytovať zákonom dovolené zdravotné výkony, čo obmedzuje dostupnosť zdravotnej starostlivosti.

                  Zmluva medzi Slovenskou republikou a Svätou stolicou nebola pred ratifikáciou preskúmaná Ústavným súdom Slovenskej republiky, keďže v čase jej uzatvárania neexistoval mechanizmus preventívnej kontroly medzinárodných zmlúv. Ústavný súd SR zároveň podľa platného ústavného rámca nemá právomoc preskúmavať ústavnosť už ratifikovaných a vyhlásených medzinárodných zmlúv, a preto nie je možné odstrániť prípadný nesúlad súdnou cestou.

                 O to dôležitejšie je, aby vláda sama aktívne zabezpečovala, že medzinárodné záväzky Slovenskej republiky budú v súlade s ústavou, princípmi právneho štátu a ochranou základných práv. Jedinou cestou k odstráneniu prípadných nesúladov je otvorenie rokovaní so Svätou stolicou a úprava zmluvy tak, aby rešpektovala ústavný poriadok Slovenskej republiky a princíp neutrality štátu.


